«Mississipi Burning», ( μεταφρ. Ο Μισισιπής καίγεται), ταινία του 1988 σε σκηνοθεσία του Alan Parker.

Η ταινία του Alan Parker πραγματεύεται την άγρια δολοφονία 3 ακτιβιστών στον Νότο της Αμερικής από μέλη της φασιστικής, εγκληματικής οργάνωσης των Κου Κλουξ Κλαν, το καλοκαίρι του 1964.

Το «Καλοκαίρι της Ελευθερίας», όπως ονομάστηκε από τους μαύρους κατοίκους του Μισισιπή, αποτέλεσε ορόσημο στον αγώνα τους ενάντια στον ρατσιστικό Νότο και τις φυλετικές διακρίσεις.

**Υπόθεση:**

Στις 21 Ιουνίου, τρεις νεαροί ακτιβιστές, δύο λευκοί και ένας μαύρος εξαφανίστηκαν. Οι τρεις ειρηνιστές είχαν δολοφονηθεί εν ψυχρώ από μέλη της Κου Κλουξ Κλαν.

 Ο 25χρονος Μάικλ Σβέρνερ και ο 21χρονος Αντριου Γκούντμαν, λευκοί Νεοϋορκέζοι, κατέβηκαν τη νύχτα της 20ης Ιουνίου στην πόλη Μερίντιαν. Εκεί συνάντησαν έναν μαύρο ακτιβιστή για τις πολιτικές ελευθερίες, τον Τζέιμς Τσένι.

Το επόμενο πρωί ξεκίνησαν για την πόλη Φιλαδέλφεια, στην επαρχία Νεσόμπα του Μισισιπή, όπου επρόκειτο να ερευνήσουν τον πρόσφατο εμπρησμό μιας εκκλησίας μαύρων, της Εκκλησίας Μεθοδιστών Μάουντ Ζάιον.

Στη διαδρομή τους σταμάτησαν μέλη της Κου Κλουξ Κλαν, συμπεριλαμβανομένου του βοηθού σερίφη της Νεσόμπα. Με αφορμή ένα ανύπαρκτο πταίσμα συλλαμβάνονται αλλά τελικά αφήνονται ελεύθεροι το ίδιο βράδυ. Δεν χρειάστηκαν παραπάνω από λίγες ώρες για να ενεργοποιηθούν και να δράσουν οι δολοφόνοι τους. Λίγα μίλια πιο πέρα από το αστυνομικό τμήμα, τους έστησαν ενέδρα και τους δολοφονούν. Πυροβόλησαν πολλές φορές στο στήθος τους δύο νεαρούς λευκούς, ενώ ο μαύρος Τσένι λιντσαρίστηκε μέχρι θανάτου.

Τα πτώματά τους «εξαφανίστηκαν». Μετά την εξαφάνισή τους, ακολούθησε μια σειρά εμπρησμών, ανατινάξεων και φόνων που ενίσχυσαν ακόμα περισσότερο τον φυλετικό διχασμό. Το FBI ξεκίνησε έρευνα για τον εντοπισμό των τριών νεαρών. Τύπωσε και μοίρασε αφίσες με τα πρόσωπά τους. Μετά από τεράστια κινητοποίηση και άγρια κόντρα με τον «λευκό κατεστημένο» της περιοχής, η σορός του Γκούντμαν βρέθηκε στις 4 Αυγούστου. Τα μέλη της ρατσιστικής οργάνωσης, καθώς και ο βοηθός του σερίφη της Νεσόμπα, συνελήφθησαν και καταδικάστηκαν το 1967 με την κατηγορία της καταπάτησης πολιτικών δικαιωμάτων και όχι την κατηγορία ανθρωποκτονίας. Οι δικαστές θεώρησαν ότι τα στοιχεία δεν ήταν επαρκή για την καταδίκη τους.

Σαράντα χρόνια μετά, στις 14 Σεπτεμβρίου 2004 ο γενικός εισαγγελέας της Πολιτείας του Μισισιπή Τζιμ Χουντ, ανακοίνωσε ότι συλλέγει στοιχεία για την κατηγορία φόνου ελπίζοντας να εκδικαστεί η υπόθεση σε ορκωτό δικαστήριο. Μετά την ολοκλήρωση της έρευνας, οι αστυνομικές αρχές συνέλαβαν τον βαπτιστή ιερέα και πρώην μέλος της Κου Κλουξ Κλαν, Εντγκαρ Ρέι Κίλεν, με την κατηγορία του φόνου των τριών νεαρών. Στις 21 Ιουνίου 2005, το δικαστήριο του Μισισιπή έκρινε τον 89χρονο Κίλεν ένοχο για την οργάνωση της δολοφονίας και τον καταδίκασε σε κάθειρξη 60 ετών. Ωστόσο μετά από δύο μήνες αφέθηκε ελεύθερος καταβάλλοντας χρηματική εγγύηση, καθώς αντιμετώπιζε προβλήματα υγείας.

Ο φάκελος της υπόθεσης έκλεισε ξανά τον Ιούνιο του 2016, μετά τον επίσημο τερματισμό της έρευνας για τις εμβληματικές αυτές δολοφονίες.

***Ανάλυση:***

Τα γεγονότα του καλοκαιριού του 1964 μόνο τυχαία δεν μπορούν να θεωρηθούν αλλά ούτε και να αναλυθούν μονοδιάστατα ως ένα μεμονωμένο γεγονός ρατσιστικής βίας.

Η δεκαετία του '60 στην Αμερική, με κορυφαία αφορμή τον άδικο πόλεμο του Βιετνάμ, σφραγίστηκε από το φυλετικό, το γυναικείο, το αντιπολεμικό και το φοιτητικό κίνημα.

Το αντιρατσιστικό, φυλετικό ζήτημα είχε βαθιά ριζοσπαστικά χαρακτηριστικά. Ένα κίνημα το οποίο ήρθε αντιμέτωπο με τη ρατσιστική νοοτροπία και την επιβολή της από όλους τους θεσμούς (βλ σχολεία, πολιτεία, κεφάλαιο, δικαστήρια κλπ) αλλά το πιο δύσκολο και ουσιαστικό τη ρατσιστική συμπεριφορά ως καθημερινό φαινόμενο της λευκής τρομοκρατίας.

Τα προμηνύματα τους κινήματος των μαύρων ως αντίδραση στη ρατσιστική βία έρχονται από μια δεκαετία πίσω. Στα μέσα του 1950 αναδεικνύονται οι κορυφαίες ηγετικές μορφές του Μάρτιν Λούθερ Κινγκ (1929-1968), του Μάλκλομ Χ (1925-1965) και των ένοπλων «Μαύρων Πανθήρων» με επικεφαλής τον Χιου Νιούτον (1942-1989) και τον Μπόμπι Σιλ (γενν. 1936).

Αλλά και καθημερινά περιστατικά αντίστασης και ρήξης με την υπάρχουσα ρατσιστική κοινωνία. Για παράδειγμα, τον Αύγουστο του 1955, ο Αφροαμερικανός έφηβος Εμετ Τιλ στον Μισισιπή τολμάει να σφυρίξει σε μια λευκή γυναίκα. Τρεις μέρες αργότερα, δύο λευκοί άνδρες τον ξυλοκοπούν άγρια και τον δολοφονούν. Η μητέρα του δολοφονηθέντος ζητά το φέρετρο να μείνει ανοιχτό για να διαπιστώσουν όσοι θα προσέρχονταν στην κηδεία ότι ο γιος της είχε λιντσαριστεί. Οι δύο δολοφόνοι, έπειτα από δύο δίκες αθωώνονται, χρόνια μετά ομολόγησαν ότι πράγματι είχαν κακοποιήσει, προτού στείλουν στον τάφο, τον άτυχο έφηβο. Τον Δεκέμβριο του 1955, η 43χρονη μαύρη ακτιβίστρια Ρόζα Παρκς, αρνείται να δώσει τη θέση της σ' ένα λεωφορείο για έναν λευκό και φυλακίζεται. Την επόμενη μέρα ως μέσο διαμαρτυρίας ο μαύρος πληθυσμός της πόλης αρνείται να επιβιβαστεί στα λεωφορεία, προκαλώντας ένα μεγάλο οικονομικό πλήγμα, αν αναλογιστούμε ότι η πλειοψηφία του κόσμου που τα χρησιμοποιούσε τα μέσα ήταν η εργατική τάξη, η οποία αποτελούνταν κατά μεγάλο ποσοστό από μαύρους.

Το φυλετικό κίνημα φαίνεται να κερδίζει έδαφος. Την πενταετία (1957-1962) καταργείται, τυπικά, ο φυλετικός διαχωρισμός στα σχολεία του Νότου. Στην αρχή συνάντησε την άρνηση της Ομοσπονδιακής Κυβέρνησης, η οποία δεν ήθελε με τίποτα να «μολυνθεί» η παράδοση του Λευκού Νότου. Αντιδρά η νομική ομάδα της οργάνωσης National Association for the Advancement of Colored People (γνωστή με τα αρχικά NAACP), η οποία με αγωγή της ζητά ν' ανοίξουν οι πόρτες των εκπαιδευτικών ιδρυμάτων στους Αφροαμερικανούς.

Κάτι που δεν έγινε αποδεχό από όλες τις πολιτείες της Αμερικής. Στην πολιτεια του Μισισιπή ο κυβερνήτης Ρος Μπάρνετ θα απαγορεύσει στον Τζέιμς Μέρεντιθ να εγγραφεί στο τοπικό Πανεπιστήμιο. Οι υπέρμαχοι των ξεχωριστών σχολείων συγκεντρώνονται στην Πανεπιστημιούπολη με όπλα και αυτοσχέδια εκρηκτικά.

Η δεκαετία του 1960 εμπνευσμένη από προσωπικότητες όπως ο Μαχάτμα Γκάντι, φέρνει αλλαγές στον τρόπο διεκδίκησης. Μια ειρηνική συγκέντρωση στο χώρο του Πανεπιστημίου του Νάσβιλ «προσελκύει» πυρήνες λευκών, οι οποίοι με τη βοήθεια της αστυνομίας ξυλοκοπούν και τέλος συλλαμβάνουν τους ακτιβιστές. Αυτοί από την πλευρά τους δεν επιτίθενται, αλλά προσπαθούν να προστατευτούν. Όμως, οι καταλήψεις εξαπλώνονται σ' όλη την Αμερική: περίπου εξήντα εννέα πόλεις γίνονται το κέντρο πασιφιστικών εκδηλώσεων. Ο ειρηνικός χαρακτήρας των διαδηλώσεων δεν εκτόνωσε την κατάσταση. Η βομβιστική επίθεση στο σπίτι του δικηγόρου Alexander Looby, ο οποίος συνεργαζόταν με τους ακτιβιστές, θα βγάλει στους δρόμους χιλιάδες διαδηλωτές με αντίπαλο το δήμαρχο Μπεν Μπεστ, οποίος εξαναγκάζεται να αποσύρει το διαχωρισμό μαύρων - λευκών στους χώρους εστίασης και οι επιχειρήσεις θα υιοθετήσουν τη δράση της ενοποίησης.

Τον Μάιο του 1961, το Συμβούλιο για τη Φυλετική Ισότητα (Congress of Racial Equality) στέλνει ομάδες μαύρων και λευκών εθελοντών ως επιβατών της ελευθερίας (freedom riders) στα λεωφορεία της Ντίξι. Όμως, οι παρακρατικοί δρουν πάλι, τοποθετώντας βόμβα σ' ένα λεωφορείο στο Ανιστον της Αλαμπάμα. Μαζί τους, μέλη της ρατσιστικής Κου Κλουξ Κλαν επιτίθενται σε επιβάτες που αποβιβάζονται στο Μπέρμινχαμ. Μια αυθόρμητη πορεία παίρνει τη σκυτάλη, η οποία προφανέστατα μπλοκάρεται από την αστυνομία. Φυλακίσεις και συλλήψεις ήταν το αποτέλεσμα, στις οποίες οι ακτιβιστές απαντούν με τραγούδια για την ελευθερία στις φυλακές Parchman. Έτσι ο Ρόμπερτ Κένεντι -μέσω της Διαπολιτειακής Επιτροπής Εμπορίου- απαγορεύει το διαχωρισμό λόγω χρώματος σε ταξίδια.

Το καλοκαίρι του 1964, στην πολιτεία του Μισισιπί, η οποία είναι θαβιά ρατσιστική και η ανατροπή των γεγονότων φαντάζει ουτοπία, ακόμη η ψήφος στους μαύρους ήταν απαγορευμένη. Στην Τζάκσον, πρωτεύουσα της πολιτείας, ο Μέντγκαρ Εβερς οργανώνει μποϊκοτάζ εναντίον των καταστημάτων. Ενώ στο τηλεοπτικό μήνυμά του ο Τζον Κένεντι, αργά το βράδυ της 11ης Ιουνίου 1963, ζητούσε οι Αμερικανοί να στηρίξουν το νομοσχέδιο για τα πολιτικά δικαιώματα, δολοφονείται ο Εβερς, καθώς προσπαθεί να σταθμεύσει το αυτοκίνητό του.

 **Το καλοκαίρι του 1964, το «Καλοκαίρι της Ελευθερίας».**

Το καλοκαίρι του 1964 ονομάστηκε το «Καλοκαίρι της Ελευθερίας» από τους μαύρους κατοίκους του Μισισιπή, μετά από την απόφαση 2.000 εθελοντών να συμβάλλουν δυναμικά στην κατάργηση του ρατσισμού στον αμερικανικό Νότο. Τον Ιούνιο του 1964 πάνω από 1.000 εθελοντές από οργανώσεις όπως η Συντονιστική Επιτροπή Φοιτητών κατά της Βίας, κατέφτασαν στον Μισισιπή με σκοπό να κάνουν απογραφή όλων των μαύρων πολιτών. Σκοπός ήταν να τους δοθεί δικαίωμα ψήφου, να στηθούν σχολεία και κλινικές στις αγροτικές περιοχές των μαύρων. Το εντυπωσιακό ήταν ότι ο αφροαμερικανικός πληθυσμός ξεπερνούσε το 45%, αλλά μόνο το 5% είχε δικαίωμα ψήφου.

***Ο Μισισιπής βάφτηκε κόκκινος.***

Το «καλοκαίρι της Ελευθερίας» αποτέλεσε μια ταραχώδη περίοδο για τον Μισισιπή. Η βάναυση δολοφονία των τριών ακτιβιστών, με ρατσιστικά, φυλετικά ερείσματα, ήταν μόλις μία από τις 125 επίσημες υποθέσεις που παραμένουν άλυτες.

Οι κινητοποίηση και ευαισθητοποίηση της κοινωνίας για το φυλετικό κίνημα, είχαν άμεσο αντίκτυπο στην αστική δημοκρατία. Τον Ιούλιο του 1964, επί προεδρίας Λίντον Τζόνσον, ψηφίστηκε στις ΗΠΑ ο νόμος για τα πολιτικά δικαιώματα (Civil Rights Act) που έθεσε εκτός νόμου τις διακρίσεις βάσει φυλής, χρώματος, θρησκείας, φύλου ή εθνικής καταγωγής, κατήργησε τον φυλετικό διαχωρισμό σε όλους τους δημόσιους χώρους και έδωσε ίσα εκλογικά δικαιώματα σε μαύρους και λευκούς πολίτες.

Έναν χρόνο αργότερα ψηφίστηκε και ο νόμος Voting Rights Act, που κατοχύρωσε την προστασία του δικαιώματος της ψήφου των μειονοτήτων, ειδικά στον αμερικανικό Νότο. Ο νόμος καταργούσε τα διάφορα διοικητικά εμπόδια που έβαζαν διάφορες Πολιτείες, ιδίως στον αμερικανικό Νότο, προκειμένου να αποτρέψουν τη συμμετοχή των μαύρων στην εκλογική διαδικασία.

***Σήμερα.***

Κανείς θα έλεγε ότι η νομική κατοχύρωση του δικαιώματος ψήφου αλλά και της ισότιμης συμπεριφοράς προς τους μαύρους μόνο μέσω του νομικού πλαισίου, είναι επαρκής. Όπως και η αναγνώριση των ανθρώπινων δικαιωμάτων από το κράτος είναι ικανή να εξομαλύνει όλες τις διακρίσεις.

Κάτι τέτοιο σε καμιά των περιπτώσεων δεν θα μπορούσε να συμβεί όπως και δεν έγινε. Ο κρατικός θεσμός δεν θα μπορούσε από μόνος του να θελήσει να λύσει καμιά διαφοροποίηση μεταξύ των πλειβιακών στρωμάτων γιατί κάθε διαχωρισμός των «από τα κάτω» αφήνει έφορο έδαφος ανάδειξης εσωτερικών εχθρών (βλ μαύρων, μεταναστών, lgbtgi+ κοινότητα, αντιφρονούντες κλπ) και το κράτος ως ο μόνος διαχειριστής της τάξης.

Συγκεκριμένα στην Αμερική, η συντηριτικοποίηση της κοινωνίας, η συνεχής γκετοποίηση των μειωνοτήτων (πχ μαύρων, λατινοαμερικών, κινέζων κλπ), αλλά και η όλο και πιο έντονη φασιστικοποίηση των νόμων μαζί με την ελεγχόμενη αστυνόμευση κάθε πτυχής της κοινωνίας, έδωσαν την ευκαιρία για μια ακόμα φορά ρατσιστικές οργανώσεις να δράσουν και να δολοφονήσουν. Οι δολοφονίες μαύρων δεν είναι ένα φαινόμενο που ανήκει στο παρελθόν και δεν σταμάτησε με κανένα «καλοκαίρι ελευθερίας». Αντιθέτως, οι παρακρατικές ομάδες συνέχισαν το έργο του σε συνεργασία με τις τοπικές και μη αρχές αλλά και με την αστυνομία. Μόλις τον Αύγουστο του 2017, σε μια αντιρατσιστική διαδήλωση στο Σαρλοτσβιλ της Βιρτζινια, η οποία εφόρμησε από τις συνεχείς δολοφονίες μαύρων από την αστυνομία, μέλος των Κου Κλουξ Κλαν παρασύρει και σκοτώνει με το αυτοκίνητο τρεις διαδηλωτές, όπως και τραυματίζει άλλους 35. Η εκλογή του Τραμπ είναι ενδεικτική μιας αποτρόπαιας κατάστασης.

Το παράδειγμα της Αμερικής δεν είναι κάτι μεμονωμένο. Κάνει όμως εμφανέστατο ότι δεν μπορούμε να περιμένουμε από κανένα κράτος και κανέναν «από τα πάνω» να αλλάξει το σύστημα.

Όλοι και όλες εμείς που αποτελούμε τα πλειβιακά στρώματα της κάθε κοινωνίας μέσα από ακηδεμόνευτους ταξικούς και κοινωνικούς αγώνες, μπορούμε να σπάσουμε τις αλυσίδες μας και τέλος τέλος να φτιάξουμε έναν άλλον κόσμο χωρίς διακρίσεις, χωρίς εκμεταλλευτές και εκμεταλλευόμενους.

**Αντιφασιστική συνέλευση "Voluntad Antifascista"**